કલ્ચરલ પ્રોગ્રામમાં નીમાના પેરન્ટ્સને મળી-જાણી યશોદાબહેનને સંતોષ થયેલો. ટૅક્સ કન્સલ્ટન્ટ જયેશભાઈ ઝિંદાદિલ ઇન્સાન જણાયા, તો નીમાનાં માતુશ્રી જિજ્ઞાબહેન સંસ્કારવિદુષી લાગ્યાં. ખાનદાની ગરવાઈ બન્નેના વ્યક્તિત્વમાં નીતરતી હતી. યશોદાબહેને અમસ્તું જ પૂછતાં હોય એમ પ્રશ્ન સરકાવેલો : નીમા માટે તમને જૈન કુટુંબનો જ મુરતિયો ખપતો હશે, કેમ... ત્યારે જિજ્ઞાબહેને નકારમાં ડોક ધુણાવેલી, ‘નીમાનાં લગ્ન વિશે અમે ઝાઝો વિચાર નથી કર્યો, છતાં તમે પૂછી એવી સંકુચિતતા તો નહીં જ હોય.’ આટલું સાંભળ્યા પછી યશોદાબહેનનો સંતાપ ઓસરી ગયેલો. અતુલ્ય-નીમાની વધતી મુલાકાતોથી તે રાજી થતાં. ઘરે આવતી નીમાને તેઓ આગ્રહભેર ડિનર માટે રોકી રાખતાં. ગૃહકાર્યોમાં નીમાની કુશળતા પોરસ જન્માવતી. રોકાયેલી નીમાને ડ્રૉપ કરવાનો આદેશ દીકરાને દેતાં તે મલકાઈ ઊઠતાં. સદા હસવું-હસાવવાનું પણ લીધું હોય એમ મીઠી શરારતોથી નીમા વાતાવરણ ભર્યું બનાવી મૂકતી.